दूसरे लेखक हैं रमेशचंद्र सिन्हा। अंग्रेजी के प्राध्यापक रहे हैं। इनके ‘इलियड’ और ‘ओडिसी’ के हिंदी अनुवाद की बड़ी याति रही है। अपने पहले उपन्यास ‘काक द्वीप; सोमा चरित’ के लिए बिहार राष्ट्रभाषा परिषद् का सम्मान इन्हें मिल चुका है। इनके उपन्यास ‘अभय कथा’ में आजादी पूर्व से लेकर मंडल तक के समय का रेखांकन किया गया है। मंडल के समय के बारे में वे लिखते हैं :’…गाय थी कि इधर-उधर तेजी से भागकर पकड़ में नहीं आ रही थी बल्कि नजदीक जाने पर हुड़पेटती थी। यह देख चीफ मिनिस्टर चिल्लाकर बोला, ‘बिना अक्किल के एकदम फालतू आदमी हो, मंगल भगत। एक गऊ को भी नहीं सरिया सकते। तुम्हारा अइसन बोका को बेकारे मंत्री बनाए हैं।’ तब उसने हांक लगाई, ‘डीजी साहेब! कहां गया साला डीजी? मर तो नहीं गया? अरे अहमदवा, तनिका लपक के देखो कि डीजी सहेबवा कहां लापता हो गया।’ तब देखा कि पुलिसवर्दी में एक मोटा-झोंटा आदमी हाथ में काली रूल लिए उस मरखंडी गाय को पकडऩे बंगले से दौड़ता हुआ निकला। उसे देखते ही गाय का पारा और चढ़ गया और वह डीजीपी साहेब को ही खदेडऩे लगी। बेचारा जान लेकर भागा। इस पर चीफ मिनिस्टर ठठकर हंसा और बोला, ‘देखा, चीफ मिनिस्टर का गऊ है कि ठठ्ठा! साले डीजी का हवा गुम कर दिया। ई ससुराली गऊ है। मेम साहब अपने कर से इसको किसमिस और मिसरीकंद खिलाती हैं। एह खातिर इसको मेरा सलवे ठीक करेगा।’ स्पष्टत: यह प्रसंग द्विज कुंठा की उस शातिराना एप्रोच की कलई खोलता है जो हमेशा श्रेष्ठताबोध में जीने का अभयासी रहा है और जिसके लिए वामपंथ की कलगी प्रगतिशीलता का सबसे बड़ा सर्टिफिकेट साबित हुई है। मंडल के दौर में लालू के सत्तासीन होने के बाद यहां का द्विज नेतृत्व यही प्रचारित करता था कि गाय-भैंस चराने वाला बिहार का शासन नहीं चला पाएगा। लेकिन लालू ने इन तमाम भविष्यवाणियों पर न सिर्फ पलीता लगाया अपितु सत्ता में दलित-पिछड़े को भागीदार बनाया। भगवतिया जैसी हाशिए की मजदूरिन भी बिहार की सत्ता में हिस्सेदार बनीं। सवाल उठता है कि जो लेखक किसी काल का धवल पक्ष नहीं देख सकता वह सही अर्थों में उसका स्याह भी वस्तुनिष्ठ होकर नहीं आंक सकता।